LEGISLATÍVNA RADA VLÁDY
   SLOVENSKEJ REPUBLIKY

                                                                     		Na rokovanie vlády SR
							          dňa 20. apríla 2005
							          K materiálu č. 4657/2005
								K bodu č. 

S T A N O V I S K O

k návrhu Ústavnoprávneho výboru Národnej rady Slovenskej republiky na vydanie zákona, ktorým sa mení a dopĺňa zákon č. 185/2002 Z.z. o Súdnej rade Slovenskej republiky a o zmene a doplnení niektorých zákonov v znení neskorších predpisov (tlač 1060)

I.

     Podľa § 70 ods. 2 zákona Národnej rady Slovenskej republiky č. 350/1996 Z.z. o rokovacom poriadku Národnej rady Slovenskej republiky v znení neskorších predpisov požiadal listom predseda Národnej rady Slovenskej republiky predsedu vlády Slovenskej republiky o zaujatie stanoviska vlády Slovenskej republiky k návrhu Ústavnoprávneho výboru Národnej rady Slovenskej republiky na vydanie zákona, ktorým sa mení a dopĺňa zákon           č. 185/2002 Z.z. o Súdnej rade Slovenskej republiky a o zmene a doplnení niektorých zákonov v znení neskorších predpisov. 
     Na rokovanie vlády predmetný návrh zákona predkladá podpredseda vlády a minister spravodlivosti Slovenskej republiky Daniel Lipšic.

II.

Zámerom predloženého návrhu zákona je zrušenie funkcie podpredsedu súdnej rady z dôvodu zosúladenia s článkom 141a Ústavy Slovenskej republiky, úprava odmeňovania členom súdnej rady, ako aj zabezpečenie práva člena súdnej rady hlasovať za návrh alebo proti návrhu bez možnosti zdržať sa hlasovania. 

III.

     Legislatívna rada vlády Slovenskej republiky prerokovala návrh zákona       na svojom zasadnutí 12. apríla 2005 a odporučila vláde s návrhom nesúhlasiť z dôvodov uvedených v priloženom stanovisku.
     Ministerstvo spravodlivosti SR ako predkladateľ návrhu na rokovanie vlády SR vyslovilo súhlas s predloženým návrhom pod podmienkou, že pripomienky uvedené v predkladacej správe budú akceptované.

IV.

Návrh

S T A N O V I S K O
vlády Slovenskej republiky

k návrhu Ústavnoprávneho výboru Národnej rady Slovenskej republiky na vydanie zákona, ktorým sa mení a dopĺňa zákon č. 185/2002 Z.z. o Súdnej rade Slovenskej republiky a o zmene a doplnení niektorých zákonov v znení neskorších predpisov (tlač 1060)

      Vláda Slovenskej republiky vyslovuje s predmetným návrhom zákona v predloženej podobe nesúhlas, a to z týchto dôvodov:
     
-	v súčasnosti neexistuje naliehavý právny alebo iný dôvod na zrušenie inštitútu podpredsedu súdnej rady, pričom zrušenie tohto inštitútu môže spôsobiť ťažkosti spojené s riadením činnosti súdnej rady,

-	navrhované zrušenie možnosti zdržať sa hlasovania nemá bez nadväzujúcej zmeny ustanoveného počtu hlasov potrebných na platnosť uznesenia súdnej rady žiadne praktické opodstatnenie; okrem toho sa týmto zakladá možnosť, aby už aj jeden člen súdnej rady mohol znefunkčniť jej činnosť,

-	viazanie možnosti odvolania člena súdnej rady orgánom, ktorý ho do funkcie zvolil alebo vymenoval len na právoplatný odsudzujúci rozsudok za úmyselný trestný čin obmedzuje možnosť tohto orgánu odvolať člena súdnej rady aj z iných dôvodov,
 
-	navrhovaná úprava odvolávania člena súdnej rady tým orgánom, ktorý ho do funkcie zvolil alebo vymenoval je nadbytočná, nakoľko voľba, vymenúvanie a odvolávanie jednotlivých členov súdnej rady sú upravené v článku 141a  ods. 1 písm. a) až d) Ústavy Slovenskej republiky,

     Okrem toho obsahuje návrh legislatívno-technické nedostatky:
Napr. :

V názve návrhu zákona je nesprávne uvedené číslo novely zákona „č. 543/2003 Z.z.“. 

V bode 1 – úvodná veta nie je vypracovaná v súlade s bodmi 31 a 35 legislatívnych pokynov.  

     V bode 5  - v § 8 ods. 1 na konci za slovami „prekážku v práci z dôvodu všeobecného záujmu“ chýba odkaz na § 136 zákona č. 311/2001 Z.z. Zákonníka práce,
                     - v § 8 ods. 3 je nedostatočne uvedená forma ospravedlnenia, je potrebné ju konkretizovať (napr. písomne, bez zbytočného odkladu),
                        - v § 9 je potrebné štylisticky upraviť odsek 2.

    V bode 7 - na konci úvodnej vety chýba označenie odseku 3.  

Bratislava 14. apríla 2005
Vypracovala: E. Eškutová

Schválil: Štefan  G R M A N
                generálny riaditeľ
           sekcie vládnej legislatívy                                                                    

	Daniel   L I P Š I C
                                                                                   podpredseda vlády  
                                                                           a minister spravodlivosti SR